**Geraldine Chacón**

Lesere av lokalaviser er opptatt av hva som skjer i lokalmiljøet de bor i. Derfor er det fint å knytte Skriv for Liv opp mot det lokale stedet for avisen. Dette kan dere gjøre ved å understreke at et Skriv for Liv-arrangement som skjer i ditt nabolag, kan være med å endre livet til et menneske på den andre siden av jorden.

**Forslag til punkter å ha med i leserinnlegget:**

* Fortell kort om saken til Geraldine Chacón. Her kan du fortelle at:
	+ 24-åringen er en av lederne for en frivillig organisasjon som gir ungdom fra fattige områder utdanning og menneskerettighetsundervisning. Når ungdommene lærer om rettighetene sine går det opp for dem hvordan myndighetene i Venezuela bryter menneskerettighetene. Derfor ønsker myndighetene å stoppe arbeidet til Geraldine og organisasjonen hun jobber for. Geraldine beskyldes for å drive indoktrinering og for å ha kontakt med personer som vil skade myndighetene i landet.
	+ 1. februar 2018 kom syv bevæpna menn fra den venezuelanske sikkerhetstjenesten hjem til Geraldine og arresterte henne. Hun satt fengslet i fire måneder uten lov og dom. Ingen tiltalte ble reist.
	+ Nå er hun løslatt, men på grunn av engasjementet hennes risikerer hun å bli fengslet igjen når som helst.
	+ Geraldine nekter å la seg skremme til taushet. Hun fortsetter arbeidet for diskriminerte barn og ungdommer.
	+ Amnesty krever at anklagene mot Geraldine droppes og at begrensinger av hennes rett til å forlate Venezuela oppheves. I tillegg krever Amnesty at myndighetene i Venezuela slutter å straffeforfølge personer for fredelig engasjement for menneskerettigheter, og at Geraldine kan fortsette sitt viktige arbeid for menneskerettigheter uten hinder.
* Selv om grove menneskerettighetsbrudd føles langt unna for oss som bor i Norge, er vi ikke så langt unna likevel. Fortell om ting folk kan gjøre fra godstolen hjemme i stua, som å skrive solidaritetsbrev og protestbrev, sende tweets, signere aksjoner på nett osv. Jo flere som bidrar, jo større blir støtten til Geraldine og jo større blir presset på myndighetene i Venezuela.
* Fortell om planlagte aktiviteter i lokalgruppen deres. Har dere planlagt et Skriv for Liv-arrangement? Inviter til arrangementet.
* Fortell om Skriv for Liv. At det er en global brevskrivingskampanje hvor Amnesty setter fokus på menneskerettighetsforkjempere som kjemper for egne og andres rettigheter.
	+ Skriv for Liv handler både om solidaritetsbrev og protestbrev. Solidaritetsbrevene viser menneskerettighetsforkjemperne og familiene deres at de ikke er alene, og hjelper dem å holde motet oppe. Protestbrev sier fra til myndighetene at de må respektere menneskerettighetene.
	+ Fortell at det nytter! Amnesty har arrangert brevskrivingsaksjoner i 50 år, og hvert år blir uskyldige mennesker løslatt. Dere kan for eksempel fortelle om suksesshistorien til Mahadine, som var en av personene vi aksjonerte for under Skriv for Liv i fjor.
* Vil du ha mer informasjon om saken kan du gå inn på amnesty.no/aksjon/geraldine